b'\n_START_ARTICLE_\nGrenad\xc4\x83\n_START_PARAGRAPH_\nGrenada este un proiectil u\xc8\x99or, amorsat voluntar (spre deosebire de min\xc4\x83), care se arunc\xc4\x83 cu m\xc3\xa2na sau cu un dispozitiv special. Este format\xc4\x83 dintr-un corp metalic \xc8\x99i o \xc3\xaenc\xc4\x83rc\xc4\x83tur\xc4\x83 exploziv\xc4\x83. La declan\xc8\x99area explozibilului, corpul metalic se sparge de a lungul liniilor t\xc4\x83iate pe el \xc3\xaen buc\xc4\x83\xc8\x9bi mici care devin proiectile gloan\xc8\x9be \xc8\x99rapnel. Originea cuv\xc3\xa2ntului grenad\xc4\x83 se g\xc4\x83se\xc8\x99te \xc3\xaen limba spaniol\xc4\x83, termenul fiind derivat din granada (rodie) datorit\xc4\x83 asem\xc4\x83n\xc4\x83rii dintre \xc8\x99rapnel \xc8\x99i semin\xc8\x9bele acestui fruct.\n_START_SECTION_\nGrenade de m\xc3\xa2n\xc4\x83\n_START_PARAGRAPH_\nSunt de dou\xc4\x83 tipuri, grenada defensiv\xc4\x83 \xc8\x99i grenada ofensiv\xc4\x83. Prima are efectul distrug\xc4\x83tor mai mare, av\xc3\xa2nd o fragmentare mai puternic\xc4\x83. Se utilizeaz\xc4\x83 \xc3\xaen situa\xc8\x9bii \xc3\xaen care combatantul beneficiaz\xc4\x83 de o acoperire total\xc4\x83, pentru a nu risca s\xc4\x83 fie r\xc4\x83nit de propria grenad\xc4\x83, de obicei aceasta \xc3\xaensemn\xc3\xa2nd o pozi\xc8\x9bie defensiv\xc4\x83. A doua este mai pu\xc8\x9bin periculoas\xc4\x83, put\xc3\xa2nd fi folosit\xc4\x83 pe raze mai mici \xc8\x99i f\xc4\x83r\xc4\x83 a avea o acoperire bun\xc4\x83._NEWLINE_Grenadele de m\xc3\xa2n\xc4\x83 sunt folosite \xc8\x99i civil pentru a declan\xc8\x99a avalan\xc8\x99e.\n_START_SECTION_\nLansatoare de grenade\n_START_PARAGRAPH_\nUn lansator poate lansa grenadele la distan\xc8\x9be mai mari dec\xc3\xa2t ar putea fi aruncate cu m\xc3\xa2na de c\xc4\x83tre un om. Pozi\xc8\x9bia de tragere a unor lansatoare este de la um\xc4\x83r (M79), exist\xc3\xa2nd de asemenea \xc8\x99i lansatoare care se ata\xc8\x99eaz\xc4\x83 la mitraliere (M203, care se ata\xc8\x99eaz\xc4\x83 la M16 sau la M4) sau lansatoare automate cu rat\xc4\x83 mare de foc (M19).\n_START_SECTION_\nGrenade propulsate de rachete\n_START_PARAGRAPH_\n\xc3\x8en perioada celui de-al doilea r\xc4\x83zboi mondial \xc8\x99i-au f\xc4\x83cut apari\xc8\x9bia grenade grele propulsate de rachete, precum bazooka americanilor, RPG-ul (Ruchnoy Protivotankoviy Granatomet) rusesc sau Panzerfaust-ul \xc8\x99i Panzerschreck-ul nem\xc8\x9besc. Acestea au fost ini\xc8\x9bial arme exclusiv anti-tanc, dar mai t\xc3\xa2rziu au \xc3\xaenceput sa fie folosite \xc8\x99i cu muni\xc8\x9bie incendiar\xc4\x83 sau barometric\xc4\x83, \xc3\xaen vederea atacului asupra trupelor fortificate.\n_START_SECTION_\nGrenade submarine\n_START_PARAGRAPH_\nGrenadele submarine sunt dispozitive explozive grele, folosite \xc3\xaempotriva submarinelor._NEWLINE_Odat\xc4\x83 reperat submarinul, grenadele sunt lansate din nave maritime sau aeronave, fiind reglate pentru detonare la o ad\xc3\xa2ncime determinat\xc4\x83. Scopul este acela de a reu\xc8\x99i detonarea c\xc3\xa2t mai aproape de submarinul \xc8\x9bint\xc4\x83, pentru a-l distruge.'